钦定古今图书集成/明伦汇编/皇极典/第204卷 > 《劝进元帝表》晋·刘琨
## 钦定古今图书集成/明伦汇编/皇极典/第204卷 > 《劝进元帝表》晋·刘琨

否泰之运，古今迭有。宗子有明德，曷尝不由多难，以
隆中兴？故猃狁残周，以启宣王；巨猾窃汉，乃发光武。
陛下天授至德，聪明神武，劳谦恭己，卑以自牧，体伯
禽经营之诚，行公旦吐握之事，上崇勤王之义，下垂
庇民之量，收罗俊乂，任贤以能，绥爰陕东，化流无外，
异域荒服，请事率职，重译纳贡，不远万里，功高德卲，
“遐迩归心。况陛下道迈大宗，勋莫与二，且以亲以贤，
义实兼之，是以琨敢缘天文人事征祥之应，昧死上
事，以奉尊号。愿陛下无常心，以群心为心，忘其身，以
万物为公，则宗庙蒸尝，不替于今。逆臣逋寇，一讨而
灭，无负于天下，无愧于《七后》矣。”

又

臣闻台宿在天，实承辰极，股肱虽卑，同体元首。臣负
乘前朝，过充三吏，国之崇替，有与忧喜。臣闻德合两
仪者，固以四海为公；智周万物者，不以一身为私。舜
禹揖让，以陟帝位；汤武征伐，以济时难。彼四王者，遘
会不同，登受有异。至夫外己存物，忧世遗躬，其致一
也。期于爱民治国，应变合道，以为天下利而已矣。况
宗庙是陛下之宗庙，百姓是大晋之百姓耶？陛下若
忽七庙之重，拒天人之心，绝而不继，困而不拯，则宗
庙不歆其禋祀，群生无所措其手足矣。况臣班具臣

之旗：皆能宣其臣节，摅其私忿，戮尸斩将，存亡罔恨。
臣诚无若人之才，实有此人之愤。苟得上凭天威，展
其微效，虽陨九泉，犹以明白。

又

陛下之躬执谦光，允恭克让，俛从吏议，示总万机，而
荡旷之诏，开自新之路，海隅渐惠，朔南暨声，有生之
伦，咸备嘉庆。陛下量包宇宙，明侔三辰，灵祇稽应，中
外同戴。加以王室中微，邦基将绝，遗民元元，属命陛
下。陛下以德则无所与让，言事固所负荷，诚宜遗小
礼，存大务，援据图录，居正宸极，上副祖宗之心，下一
兆庶之望臣闻必也正名前圣大之。《春秋传》曰：“名以
出信”名苟不正则事有不从；信苟不立则礼义或愆。
乃载籍之明诫开塞之所由也。

又

臣闻“天生蒸民，树之以君，所以对越天地，司牧黎元。
圣帝明王，鉴其若此，知天地不可以无飨，故屈其身
以奉之；知黎元不可以无主，故不得已而临之社稷。
时难，则戚藩定其倾；郊庙或替，则宗哲纂其祀：所以
弘振遐风，式固万世。自元康已来，艰祸繁兴，永嘉之
际，氛厉弥昏，宸极失御，登遐丑裔，国家之危，有若缀
旒。”天不悔祸，大灾荐臻，国未亡难，寇害寻兴。逆寇刘
曜，纵逸西都，主上幽劫，复沉寇庭，神器流离，再寻荒
逆。臣每览史籍，观之前载，厄运之极，古今未有。在食
土之毛，含气之类，莫不叩心绝气，行号巷哭。况臣荷
宠二世，位厕鼎司，承问震惶，精爽飞越。臣闻昏明迭
用，否泰相济，天命无改，历数有归。或多难以固邦国，
或隐忧以启圣明。是以齐有“无知”之祸，而小白为五
伯之长；晋有骊姬之难，而重耳以主诸侯。陛下元德
通于神明，圣德合于两仪，应命世之期，绍千载之运。
瑞符之表，天人有征，中兴之肇，图谶垂典。自京畿殒
丧，九服崩离，陛下抚宁江左，奄有旧吴，柔服以德，伐
叛以刑，抗明威以慑“不类，仗大顺以肃宇内。纯化既
敷，则率土宅心；义风既畅，则遐方企踵。昔少康之隆，
《夏训》以为美谈；宣王之兴，《周诗》以为休咏。”况茂勋格
于皇天，清晖光于四海，苍生颙然，莫不欣戴，声教所
加，愿为臣妾者哉！且宣皇之𦙌，唯有陛下，亿兆攸归，
曾无与二。天祚大晋，必将有主，主晋祀者，非陛下而
谁？是以迩无异言，远无异望，讴歌者无不吟咏徽猷，
讼狱者无不思于圣德。天地之际既交，华裔之情允
洽，一角之兽，连理之木，以为休征者，盖有百数；冠带
之伦，要荒之众，不谋而同辞者，动以万计。是以臣等
敢考天地之心，因函夏之趣，昧死上尊号。愿陛下存
舜、禹至公之情，狭巢、由矫抗之节，以社稷“为务，不以
小行为先，以黔首为忧，不以克让为事，上以慰宗庙
乃顾之怀，下以释普天倾首之望。”臣闻尊位不可久
虚，万几不可久旷。虚之一日则尊位以殆，旷之浃辰
则万几以乱。陛下虽欲逡巡，其若宗庙何？其若百姓
何？